Wɔwoo Mohammed Ismail Sharrif a dodowara frɛ no Blacko, Kwaku Frimpong, Kwaku Killa Sanda 9, 2002 wɔ Kɔnɔngo a ɔwɔ Esuantse Mantɔw mu. Ɔyɛ ndwontownyi aberantsɛ a seseiara dze, abofra a afei na wobenyinsen no mpo nyim no. Iyi nye ndzɛmba esia bi a otwar dɛ ihu fa no ho:
1. Ghana Nsɛnkwaanyinyi Ajeezay GH na odzii kan hun no na ɔbɔɔ no ho dawur kyerɛɛ amansuon wɔ sohyial midia prama “Twitter” do. Afe 2021 na ɔbɔɔ Blacko ho dawur kyerɛe. Ajeezay GH daa no edzi kyerɛɛ Ghana kasahar ndwontownyi Yaa Pono.
2. N’awofo wɔ aborɔkyir. Dɛm ntsi no mboframber mu nyinara no, ne maame kumaa na ɔatsetse no bɛpem ndɛ a ɔagye no ho no. Nnyɛ ne maame kumaa nko na ɔatsetse no; ɔyɛ obi a onyinii wɔ ebusua kɛse mu wɔ Kɔnɔngo Zongo hɔ ara.
3. Ɔhyɛɛ no skuulkɔ ase wɔ Kɔnɔngo Zongo Nkramo Skuul. Owiee afe 2018. Owiei no, ɔtoaa do wɔ Kumase “Academy” Mpanyin Nsɔwdo Skuul. Owiee afe 2021. Owiei no, ɔkɔr no suapɔn skuul wɔ “University of Professional Studies” (UPSA). Oennwie. Seseiara dze, ɔkɔ Ghana Suapɔn a ɔwɔ Legon, Nkran.
4. Ɔhyɛɛ no ndwontow ase afe 2019. No ndwom a odzii kan bɔe nye “Cry for Me”. Dodowara nyim dɛ no ndwom “Money” na odzii kan bɔe eso ɔnntse dɛm. Ɔbɔɔ “Cry for Me” ansana ɔrobɔ “Money”. “Money” dzii kan gyee dzin ntsi, nkorɔmfo nyim dɛ ɔno na odzii kan bɔe. Afe 2021 na ɔgyee dzin wɔ wiadze n’afɛndzanan nyinara mu. Ɔdze no ndwom “First Sermon” na ɔdze gyee dzin.
5. Afe 2022 na ɔdze n’apawa kɛse “The Villain I Never Was” bɔtoo gua. Fitsi dɛm mber no, nyimpa dodow a wɔabɔkaw etsie n’apaawa no bor ɔpepem ahaesuon (700, 000,000+). Wɔbɔkaw tsie no wɔ ndwom mprama etsitsir esia a agye dzin papaapa. Iyi nye Boomplay, Sportify, YouTube, Audiomack, Apple Music na Pandora. Dza ɔyɛ nwanwa wɔ ho nye dɛ, Ghana ndwontownyi biara nnyi hɔ a nkorɔfo etum etsie n’apaawa tse dɛ ne dze no.
6. Ndwontowfo a woetum agye Ghana ndwontownyi a no mbɔdzembɔ sɔ enyi afe pɔkyee bi mu no, ɔno na Ebony Reigns a oenya ne beebi kɔ no na wosuar wɔ mu. Ebony gyee no, nna oedzi mfe eduonu pɛpɛɛpɛr. Ber a Black Sherif gyee abawdobɔdze no, nna oedzi mfe eduonu kor (21).
Iyi nye ndzɛmba esia bi a ɔwɔ Black Sherif ho a otwar dɛ ihu. Yɛma no tsinkwa wɔ no ndwontow akwantu no mu.
